Dmitrijs Savvins

**Dmitrijs Savvins** (, dzimis  Čitā) ir Latvijas krievu rakstnieks, vēsturnieks un publicists. Dzīvo Liepājā. Vada Krievu pilsoniskās sabiedrības veicināšanas un krievu emigrantu atbalsta asociāciju (AREM). Galvenais redaktors krievu emigrācijas Interneta izdevumā Harbin.lv.

## Biogrāfija

Ar izcilību absolvēja universitāti Čitā kā vēsturnieks, interesējās par pareizticīgās baznīcas Aizbaikāla vēstures tēmu. No 2001. gada kalpoja baznīcā. Ir rakstu autors par pareizticīgās baznīcas vēsturi Aizbaikālā laika posmā no 1923. līdz 1931. gadam, kas publicēti zinātniskos un populārzinātniskos izdevumos, īpaši "Baznīcas vēstures biļetenā" un "Pareizticīgo enciklopēdijā".

Kopš 2005. gada bija Krievijas labējo kustības atbalstītājs. 2008. gadā pārcēlās uz Sanktpēterburgu. Sanktpēterburgā viņš vadīja nacionālistiskās organizācijas “Jaunais spēks” reģionālo nodaļu. Organizācija sludināja pretestību Rietumu ekspansijai un aktīvu cīņu pret nekontrolētu migrāciju.

Kopš 2011. gada Savvins aktīvi protestēja pret vēlēšanu viltošanu Krievijā. 2012. gadā kā vēsturnieks un publicists sāka sadarbību ar Latvijas Okupācijas muzeju.

2014. gadā viņš asi iestājās pret Krievijas veikto Krimas sagrābšanu un kara sākšanu Donbasā. 2015. gadā, lai izvairītos no aresta, Savvins emigrēja uz ārzemēm un pēc īsa laika Bosnijā apmetās Latvijā. Vienlaikus strādāja Ukrainas Interneta portālā "Petro i Mazepa".

Dzīvojis Ventspilī, kopš 2016. gada — Liepājā. 2016. gadā viņš ieguva politiskā bēgļa statusu, bet 2024. gadā — Latvijas pilsonību. Darbojas nevalstiskos krievu Interneta izdevumos, strādā algotu darbu Latvijā.

2021. gadā uzrakstīja politiski fantastisku romānu "Rīts brīvajā Latvijā" par to, kāda būtu tagad Latvija, ja būtu pakļāvusies Krievijas spiedienam. Kritiķi to novērtēja kā pirmo antiutopiju par Latviju. 2024. gadā uzrakstīja spriedzes fantastisku romānu "P.U.T.I.N: Zilzaļā impērija" par mēģinājumu saglābt PSRS un sasniegt komunismu.

## Uzskati
Savvins uzskata sevi par Latvijas krievu, jo vēlējies un saņēmis Latvijas pilsonību. Izteicis cerību, ka pēc 10—15 gadiem Krievijā viss mainīšoties, un kad kļūšot iespējams, viņš turp atgriezīšoties. Uzskata, ka kad Krievija sasniegs pamieru Ukrainā, tā savas problēmas mēģinās atrisināt ar jaunu karu citā vietā. Vērtē savus uzskatus kā kristīgi konservatīvus, iestājies par ierobežotas monarhijas atjaunošanu Krievijā. Atbalsta Krievijas masu mēdiju aizliegumu Latvijā, aicinot to aizstāt ar vietējiem avotiem krieviski. Aicina nesadarboties nekādā veidā ar Krievijas struktūrām, ieskaitot nevalstiskās, jo aiz tā var stāvēt pakāpeniska vervēšana. Tāpat viņš uzskata, ka daudzi Kremlim pietuvināti Krievijas pilsoņi, kas ieguvuši Latvijas uzturēšanās atļaujas caur nekustamā īpašuma pirkšanu, darbojas Latvijā kā tā ietekmes aģenti, un sniedzis prokuratūrai iesniegumu par sankciju režīma pārkāpšanu no Pjotra Avena un Mihaila Fridmana kontrolētās kompānijas "IDS Borjomi Europe" puses. Savvins publiski apšauba Pjotra Avena tiesības uz Latvijas pilsonību, piedalījies pret Avenu vērstās dokumentālās filmas "Hibrīdpilsonis" uzņemšanā. Avens savukārt vērsies pret Savvinu ar iesniegumu policijā par neslavas celšanu, tomēr lieta tā arī netika ierosināta.

## Bibliogrāfija

### Grāmatas
* "Augstāk par visu: romāns par baznīcas, nebaznīcas un pretbaznīcas dzīvi" (2017, "ЭКСМО", krieviski)
* "Rīts brīvajā Latvijā" (2021, "Latvijas Mediji", latviski, tulkojusi Sallija Benfelde)
* "P.U.T.I.N: Zilzaļā impērija" (2024, "Latvijas Mediji", latviski, tulkojusi Lāse Vilka)

### Baznīcas vēstures pētījumi
* Obnovļencu kustība Aizbaikālā 1923.-1930. gados
* Selengas bīskaps Sofronijs (Starkovs): lielo pārmaiņu un satricinājumu laikmeta arhigans
* Bezdievības propaganda Aizbaikālā un tās sekas Aizbaikāla eparhijā: 1921.—1930. gadi
* Mūki Aizbaikālā 1923.-1929. gadā

## Atsauces

## Ārējās saites